༄༅།  ། གསོ་སྦྱོང་གི་དོན་བཤད་པ་དང་བྱིན་རླབས་
བཀའ་བསྒོ་བྱ་ཚུལ་བཞུགས་སོ།  །  ༄༅༅།  ། ཐམས་ཅད་མཁྱེན་པ་ལ་ཕྱག་འཚལ་ལོ།  ། བསླབ་པ་ཡོངས་སུ་སྦྱོང་བའི་གཞི་གསུམ་གྱི་ནང་ནས་གསོ་སྦྱོང་ཞེས་བྱ་བའི་དོན་ནི།  དགེ་བ་ཐམས་ཅད་གསོ་ཞིང་སྡིག་པ་ཐམས་ཅད་སྦྱོང་བའམ།  བསླབ་པ་གསུམ་གསོ་ཞིང་སྡིག་ལྟུང་སྦྱོང་བས་ན་གསོ་སྦྱོང་ཞེས་བརྗོད་པ་ཡིན།  གསོ་སྦྱོང་གི་དགོས་པ་དང་ཕན་ཡོན་ནི།  གཙོ་ཆེ་བ་ཚུལ་ཁྲིམས་རྣམ་པར་དག་པ་དང་།  གསོ་སྦྱོང་མ་བྱས་པའི་ཉེས་པ་འགེགས་པའི་ཆེད་དུ་ཡིན།  དབྱར་གནས་ཀྱི་དོན་ནི།  དབྱར་གཞི་གཅིག་ཏུ་གནས་པར་ཆོ་གའི་སྒོ་ནས་ཁས་བླངས་པས་ན་དབྱར་གནས་ཞེས་བརྗོད་པ་ཡིན།  དབྱར་གནས་ཀྱི་དགོས་པ་ནི་བརྒྱད་དེ།  དབྱར་གནས་མ་བྱས་པའི་ཉེས་པ་ཁེགས་པ་དང་།  སྲོག་ཆགས་ལ་གནོད་པ་སྤོང་བ་དང་།  གཞན་དག་མ་དད་པ་སྤོང་བ་དང་།  ལུས་སྲོག་ལ་གནོད་པ་སྤོང་བ་དང་།  དོན་དང་བྱ་བ་ཉུང་བར་འགྱུར་བ་དང་།  བསམ་གཏན་དང་ཀློག་པ་འཕེལ་བར་འགྱུར་བ་དང་།  གནས་རལ་བ་དང་གྲུམ་པ་འཆོས་པར་འགྱུར་བ་དང་།  དགག་དབྱེ་འབྱུང་བ་སྟེ་བརྒྱད་ཡོད་པ་ཡིན།  དགག་དབྱེའི་དོན་ནི།  དབྱར་གྱི་ཚུལ་ནང་དུ་ལྟུང་བ་གླེང་དྲན་བྱེད་པ་དང་།  ནན་ཏུར་བྱེད་པ་དང་།  དབྱར་གྱི་རྙེད་པ་བགོ་བ་དང་།  མཚམས་ཀྱི་ཕྱི་རོལ་དུ་མཚན་མོ་འདའ་བ་སྟེ་བཞི་པོ་དེ་རྣམས་དགག་པར་དབྱེ་བས་ན་དགག་དབྱེ་ཞེས་བྱས།  དགག་དབྱེའི་དགོས་པ་ནི་ཚུལ་ཁྲིམས་རྣམ་པར་དག་པ་དང་།  ཆོས་རྣམ་པར་དག་པའི་ཆེད་དུ་ཡིན་པ་གསོ་སྦྱོང་དང་འདྲ།  ཚུལ་ཁྲིམས་རྣམ་པར་དག་པ་ནི།  ལྟུང་བ་བཅབས་པའི་ཉེས་པ་བཤགས།  དེ་ནས་ལྟུང་བ་དངོས་གཞི་དེ་བཤགས།  དེ་ནས་འཕྲལ་དུ་བཤགས་མ་ཐུབ་པ་དེ་དགེ་སློང་གི་མདུན་དུ་བྱིན་གྱིས་བརླབས།  དེ་ནས་དགེ་འདུན་གྱི་དབུས་སུ་གནས་བརྟན་ལས་བྱེད་པས་ལྟུང་མཐུན་བྱིན་རླབས་ཀྱི་ལས་བྱས་ཏེ་བྱིན་གྱིས་བརླབས་པར་མཛད་པས་རྒྱུད་སྡིག་ལྟུང་གིས་མ་གོས་པའི་གཙང་མ་ཞིག་འགྱུར་བ་ཞེས་བརྗོད།  ཆོས་རྣམ་པར་དག་པ་ནི།  དེ་རིང་གསོ་སྦྱོང་ཡིན།  དགག་དབྱེ་ཡིན་པས་ད་ནང་གསོ་སྦྱོང་བྱས།  ད་ནང་དགག་དབྱེ་བྱས།  ཆ་ལེ་ཆོ་ལེ་ཤོར་མི་རུང་སྙམ་པ་དང་།  དབྱར་ཁས་ལེན་བྱས་ཡོད་པས་དབྱར་གནས་ཀྱི་རིང་ཆ་ལེ་ཆོ་ལེ་མི་ཉན་སྙམ་ཟོན་བྱས་ཙ་ན་ཉོན་མོངས་ཚབས་ཆེན་མི་སྐྱེ་བའི་དབང་གིས་ཆོས་རྣམ་པར་དག་པ་ཞེས་བརྗོད།  ཕན་ཡོན་ཆེ་ཆུང་ཡང་དེ་ཚོས་ཤེས་པ་ཡིན།  ཞེས་བྱའོ།  ། ༈བྱིན་རླབས་བཀའ་བསྒོ་བྱེད་ཚུལ་ནི།  བགེགས་བསྐྲད་དགོས་མི་དགོས་བབ་དང་བསྟུན།  བགེགས་བསྐྲད་བྱས་ཀྱང་མི་ཕན་པ་དང་།  བགེགས་བསྐྲད་བྱས་ཀྱང་ཕྱིར་གནོད་པ་ཡང་ཡོད།  བགེགས་བསྐྲད་བྱས་ན་ཕན་ཐོགས་པ་དང་།  བགེགས་བསྐྲད་བྱེད་དགོས་ཤིང་མ་བྱས་ན་མི་རུང་བ་ཡང་ཡོད།  བགེགས་བསྐྲད་བྱས་མ་བྱས་ཅི་བྱས་ཀྱང་འདྲ་ཕན་གནོད་གང་ཡང་མེད་པ་ཡང་ཡོད།  བྱིན་རླབས་དང་བཀའ་བསྒོ་ཡང་དེ་དང་འདྲ།  མདོར་བསྡུས་ཙམ་ནི།  བསྒྲུབ་བྱའི་མགོར་འཕྲེང་བའམ་རྡོ་རྗེ་སོགས་བཞག་སྟེ།   སློབ་མའི་སྤྱི་བོར་སྣ་ཚོགས་པདྨ་དང་ཉི་མའི་གདན་ལ་བླ་མ་དཔལ་རྡོ་རྗེ་འཇིགས་བྱེད་ཆེན་པོ་སྐུ་མདོག་མཐིང་ནག་ཞལ་གཅིག་ཕྱག་གཉིས་ཀྱི་གྲི་གུག་དང་ཐོད་པ་འཛིན་པའི་ཡུམ་དང་བཅས་པའི་སྐུར་བཞེངས་པར་གྱུར།  དེའི་སྤྱི་བོར་ཨོཾ།  མགྲིན་པར་ཨཱཿཐུགས་ཀར་ཧཱུཾ་གིས་མཚན་པར་གྱུར།  ཐུགས་ཀའི་ཧཱུཾ་ལས་འོད་ཟེར་འཕྲོས།  རང་བཞིན་གྱི་གནས་ནས་( ༣༢ )བསྒོམས་པ་དང་འདྲ་བའི་ཡེ་ཤེས་པ་སྤྱན་དྲངས།  ཛཿཧཱུཾ་བཾ་ཧོཿདམ་ཚིག་པ་དང་གཉིས་སུ་མེད་པར་གྱུར།  ཐུགས་ཀར་ཉི་མའི་དཀྱིལ་འཁོར་གྱི་སྟེང་དུ་ཧཱུཾ་གི་མཐར་སྔགས་ཕྲེང་གི་བསྐོར་བ་ལས་བདུད་རྩིའི་རྒྱུན་བབས།  སློབ་མའི་སྤྱི་བོར་ནས་རྐང་མཐིལ་གྱི་བར་ཁྱབ་པར་བཀྲུས་པས་ནད་གདོན་སྡིག་སྒྲིབ་ཐམས་ཅད་སྦྱངས་ཏེ་སངས་ཀྱིས་དག། ཉམས་རྟོགས་ཡོན་ཏན་ཐམས་ཅད་དང་ཚེ་བསོད་ནམས་རྒྱས་པར་གྱུར་པར་བསམ་ལ།  ཨ་ཧྲཱིཿཥྚྲཱི་ཝི་ཀྲི་ཏཱ་ན་ན་ཧཱུཾ་ཕཊ།  ཅེས་ཚར་ཁ་ཤས་བཟླ་བ་ནི་བྱིན་གྱིས་རློབས་པའོ།  ། བཀའ་བསྒོ་ནི།  བཅོམ་ལྡན་འདས་དཔལ་རྡོ་རྗེ་འཇིགས་བྱེད།  ཡེ་ཤེས་ཀྱི་མཁའ་འགྲོ་མ།  གྲུབ་ཐོབ་ལཱ་ལི་ཏ་བཛྲ་ལ་སོགས་རྩ་བརྒྱུད་ཀྱི་བླ་མ་དམ་པ་རྣམས་ཀྱིས་སློབ་མ་འདི་ལ་མགོན་སྐྱབས་དཔུང་གཉེན་མཛོད་ལ།  འདི་ནས་བྱང་ཆུབ་མ་ཐོབ་ཀྱི་བར་དུ་ནང་གི་རླུང་མཁྲིས་བད་ཀན་གྱི་གནོད་པ།  ཕྱིའི་མི་དང་མི་མ་ཡིན་གྱི་གནོད་པ།  གཞན་ཡང་ཕྱི་ནང་གི་འབྱུང་བའི་གནོད་པ་དང་བར་ཆོད་ཉེར་འཚེ་ཐམས་ཅད་ལས་བསྲུང་དུ་གསོལ།  བསྐྱབ་ཏུ་གསོལ།  མཐུན་རྐྱེན་ལེགས་ཚོགས་མཐའ་དག་འཕེལ་ཞིང་རྒྱས་པར་མཛད་དུ་གསོལ།  བླ་མ་ཡི་དམ་འོད་དུ་ཞུ།  སློབ་མ་ལ་ཐིམ་པས་དབྱེར་མེད་གཅིག་ཏུ་གྱུར།  མཆོག་གསུམ་བསླུ་བ་མེད་པའི་བྱིན་རླབས་དང་།  ། བླ་མ་གཤིན་རྗེ་གཤེད་ཀྱི་མཐུ་སྟོབས་ཀྱིས།  ། སློབ་མ་འདི་ལ་བདག་གིས་བསྲུངས་ཟིན་གྱི།  ། འདི་ལ་སུས་ཀྱང་གནོད་པར་མ་གྱུར་ཅིག། ཅེས་བྱ།  ཤིན་ཏུ་བསྡུ་ན་སྔགས་བརྗོད་ཤླཽ་ཀ་རྗེས་མ་འདི་བརྗོད་པས་ཆོག་གོ།  །

༈ཤར་ཙོང་ཁ་པ་ལ་ཕྱག་འཚལ་ལོ།  ། ཤར་རྒྱལ་མོ་རོང་གི་ཡུལ་ཁམས་ན།  ། ཤར་ཡོད་པའི་མེ་ཏོག་པད་ཚལ་དེ།  ། ཤར་རི་བོ་རྩེ་ལྔའི་ཉེ་སྐོར་གྱི།  ། ཤར་སྐྱ་རེངས་ཤར་དུས་བྱུང་བར་གྲགས།  ། དེ་དིང་སང་ཉི་མ་མ་ཤར་བས།  ། དེ་དྲི་ངད་མི་བཟང་མདངས་བཟང་ཞེས།  ། དེ་དེ་བཞིན་སྒྲོགས་པའི་ངང་སེར་ཞིག། དེ་ཁོ་ནའི་ཡེ་ཤེས་མཚོ་ནང་བྱུང་།  ། དཔལ་མཉམ་མེད་དགེ་ལྡན་བསྟན་པ་དེ།  ། དཔལ་འཇམ་པའི་དབྱངས་ཀྱི་བཀའ་དྲིན་ཏེ།  ། དཔལ་ལྷོ་ཕྱོགས་རྡོ་རྗེ་གདན་བཞིན་ན།  ། དཔལ་བདེ་ལེགས་མ་ལུས་འབྱུང་བའི་གནས།  ། སང་ཆོས་ཀྱི་ཉི་མ་ཤར་བ་ན།  ། སང་པདྨོའི་ཚལ་ཡང་རྒྱས་འགྱུར་ཏེ།  ། སང་འབྱུང་པོའི་ཚོགས་ཀྱང་གཞན་དུ་འགྲོ།  ། སང་འཇིག་རྟེན་དགེ་བའི་བཀྲ་ཤིས་ཤོག། ཁྱེད་ཞལ་ལ་དམ་ཆོས་བྲོ་ནས་བྱུང་།  ། ངེད་དགེ་ལེགས་དཀྱིལ་འཁོར་གཟི་འོད་རྒྱས།  ། ཁོང་སྐལ་ལྡན་བུང་བ་དབྱིངས་སུ་ལྡིང་།  ། རྗེ་བླ་མའི་བསྟན་པ་རྒྱས་གྱུར་ཅིག།  ། །  ཉིན་ཞག་གཅིག་གི་ཆོས་སྤྱོད་ཇི་ལྟར་བྱ་བའི་རིམ་པ་མདོར་བསྡུས་ཙམ་བཀོད་པ།